У дадзеным выданьні голас Быкава гучыць амаль што шэсьць з паловаю гадзінаў. Для начытаньня былі выбраныя 40 разьдзелаў (усіх у кнізе 117). Агучыць цалкам кнігу такога фармату – задача няпростая нават для спрактыкаванага дыктара. Пагатоў, трэба думаць, нялёгка ўжо проста фізычна гэта давалася 78-гадоваму на той час пісьменьніку. І тое, што ён зьдзейсьніў, называецца подзьвіг. Чарговы, наступны за франтавымі, літаратурнымі і грамадзка-палітычнымі подзьвігамі, якіх за жыцьцё Быкава назьбіралася нямала. Зьдзейсьніў яго найперш для нас, спадкаемцаў, бо яму на тое ўжо наўрад ці была асаблівая патрэба – ўласнае жыцьцё ён і так ведаў лепей ад іншых, наўрад таксама прагнуў дыктарскіх ляўраў ці пісьменьніцкае славы, якую і без таго меў. І нізкі паклон людзям, якія ўсё ж угаварылі Васіля Быкава зрабіць гэта і пераканалі ў неабходнасьці такога выданьня.